子由自南都來陳三日而別
作者：蘇軾
朝代：宋

paragraphs: 夫子自逐客，尚能哀楚囚。
奔馳二百里，徑來寬我憂。
相逢知有得，道眼清不流。
別來未一年，落盡驕氣浮。
嗟我晚聞道，款啟如孫休。
至言難久服，放心不自收。
悟彼善知識，妙藥應所投。
納之憂患場，磨以百日愁。
冥頑雖難化，鎸發亦已周。
平時種種心，次第去莫留。
但餘無所還，永與夫子遊。
此別何足道，大江東西州。
畏蛇不下榻，睡足吾無求。
便爲齊安民，何必歸故丘。